b'\n_START_ARTICLE_\nHidromagnesita\n_START_SECTION_\nCaracter\xc3\xadstiques\n_START_PARAGRAPH_\nLa hidromagnesita \xc3\xa9s un carbonat hidratat i hidroxilat de magnesi, amb f\xc3\xb3rmula Mg\xe2\x82\x85(CO\xe2\x82\x83)\xe2\x82\x84(OH)\xe2\x82\x82\xc2\xb74H\xe2\x82\x82O. Cristal\xc2\xb7litza en el sistema monocl\xc3\xadnic. La seva duresa a l\'escala de Mohs \xc3\xa9s de 3,5. El seu \xc3\xbas industrial m\xc3\xa9s com\xc3\xba \xc3\xa9s com additiu retardant del foc per pol\xc3\xadmers, barrejat amb huntita, ja que la hidromagnesita es descompon endot\xc3\xa8rmicament deixant anar aigua i di\xc3\xb2xid de carboni que apaguen la combusti\xc3\xb3._NEWLINE_Segons la classificaci\xc3\xb3 de Nickel-Strunz, la hidromagnesita pertany a "05.DA: Carbonats amb anions addicionals, amb H\xe2\x82\x82O, amb cations de mida mitjana" juntament amb els seg\xc3\xbcents minerals: dypingita, giorgiosita, widgiemoolthalita, artinita, indigirita, clorartinita, otwayita, zaratita, kambalda\xc3\xafta, callaghanita, clara\xc3\xafta, hidroscarbroita, scarbroita, caresita, quintinita, charmarita, stichtita-2H, brugnatellita, clormagaluminita, hidrotalcita-2H, piroaurita-2H, zaccagnaita, comblainita, desautelsita, hidrotalcita, piroaurita, reevesita, stichtita i takovita.\n_START_SECTION_\nFormaci\xc3\xb3 i jaciments\n_START_PARAGRAPH_\nAmb una \xc3\xa0mplia distribuci\xc3\xb3 per tot el m\xc3\xb3n, apareix com a mineral secundari en zones d\'alteraci\xc3\xb3 hidrotermal de baixa temperatura, cristal\xc2\xb7litzant en petites vetes a les serpentines i en roques \xc3\xadgnies alterades riques en magnesi. En altres ocasions es forma com a producte de l\'alteraci\xc3\xb3 de la brucita en marbres pericl\xc3\xa0stics. Tamb\xc3\xa9 \xc3\xa9s com\xc3\xba trobar-la en coves, on \xc3\xa9s un component de l\'anomenada llet de lluna o de espeleotemes. Sol trobar-se associada a altres minerals com: calcita, dolomita, aragonita, brucita, magnesita, artinita, piroaurita, per\xc3\xadclasi, \xc3\xb2pal o cromita.'